ትዕግስት ጆሮ አልሰጠቻቸውም እንጂ ቤተሰቧ ፍቅረኛዋን በተመለከተ አንዳንድ ጥርጣሬያቸውን ነግረዋታል፡፡ ግን እንዴት ብላ የአምስት ዓመት የፍቅር አጋሯን ትጠርጥረው! ትዕግስት በአጠቃላይ ለአራት አመት ያህል ከሰራች በኋላ “አሁንስ በቃኝ” ብላ ወደ አገሯ ለመምጣት ቆረጠች፡፡ ፍቅረኛዋ ግን አሁንም መመለሷን አልፈለገውም፡፡ እዚያው ትንሽ እንድትቆይ ሃሳብ አቀረበ፡፡ እሷ ግን አገሯ መጥታ ከምትወደው ፍቅረኛዋ ጋር በትዳር ለመተሳሰር ቸኩላለች፡፡ እናም ዝም ብላ ወደ ሀገሯ ተመለሰች፡፡ትዕግስት አገሯ እንደመጣች ፍቅረኛዋን አላገኘችውም፡፡ “ለንግስ ወደ አንድ ገዳም ሄጃለሁ” የሚል መልዕክት ትቶላት ነበር፡፡ የናፈቃትን የወደፊት ባሏን ያገኘችው ከሳምንት በኋላ ነበር፡፡ በተገናኙ ሰዓትም ተቃቅፈው መላቀሳቸውን ታስታውሳለች – በናፍቆት፡፡
